บลจ.ไอเอ็นจีฟ้องถูกเบี้ยวค่าเช่า
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
18 ส.ค. 2554

ที่ดินโรงงาน’ในนิคมไฮเทค กรรมสิทธิ์กองทุนอสังหาTIF1
โพสต์ทูเดย์ — บลจ.ไอเอ็นจีเคราะห์ซ้ำ กองทุนอสังหาริมทรัพย์ TIF1 ถูกเบี้ยวค่าเช่า ดิ้นยื่นฟ้องศาลเรียกเงิน 10 ล้านบาท ยันป้องประโยชน์ผู้ลงทุนให้มากที่สุด
นายแกรนท์ แอนดรูว์ ไบเลย์ กรรมการ บริษัทหลักทรัพย์จัดการกองทุน (บลจ.) ไอเอ็นจี (ประเทศไทย) ในฐานะบริษัทจัดการของกองทุนรวมอสังหาริมทรัพย์ไทยอินดัสเตรียล 1 (TIF1) เปิดเผยว่า บริษัท พลาสเทค เมทาลอน (ประเทศไทย) ซึ่งเช่าที่ดินพร้อมอาคารโรงงานภายในนิคมอุตสาหกรรมบ้านหว้า (ไฮเทค) จากกองทุน TIF1 ผิดนัดชำระค่าเช่าและค่าบริการ ขณะที่บริษัทไทยพัฒนาโรงงานอุตสาหกรรม (TFD) ในฐานะผู้บริหารทรัพย์สินของกองทุนรวม ได้ติดตามทวงถามค่าเช่าและค่าบริการที่ค้างมาระยะหนึ่งแล้ว แต่ผู้เช่ายังเพิกเฉย 
บริษัทจัดการจึงได้ยื่นคำฟ้องในนามของกองทุนรวมต่อศาลจังหวัดพระนครศรีอยุธยา เป็นคดีแพ่งหมายเลขดำที่ 859/2552 เมื่อวันที่ 6 ต.ค. 2552 โดยฟ้องร้องผู้เช่าให้ชำระค่าเช่าและค่าบริการ ค่าซ่อมแซมทรัพย์สินที่เสียหายและค่าเสียหาย รวมดอกเบี้ย จำนวนทุนทรัพย์ 10,881,408.70 บาท และขอให้ขับไล่ผู้เช่าออกจากสถานที่เช่าอีกด้วย
อย่างไรก็ตาม ในการดำเนินกระบวนฟ้องร้องต่อศาล ศาลได้แต่งตั้งผู้ประนอมข้อพิพาท เพื่อไกล่เกลี่ยการฟ้องร้อง โดยผู้เช่าได้เสนอให้กองทุนรวมพิจารณาลดหนี้ให้บางส่วน ซึ่งในการพิจารณาข้อเสนอของผู้เช่าบริษัทจัดการจะดำเนินการตามที่เห็นสมควร เพื่อประโยชน์แก่ผู้ถือหน่วยลงทุนอย่างดีที่สุด ซึ่งการพิจารณายอมรับข้อเสนอของผู้เช่า บริษัทจัดการจะคำนึงถึงข้อดีข้อเสียของการดำเนินคดีต่อไป โดยไม่มีการไกล่เกลี่ยจนกว่าคดีจะถึงที่สุด
“โอกาสที่จะได้รับชำระหนี้จากกระบวนการบังคับคดี ซึ่งการดำเนินคดีจนกว่าคดีถึงที่สุดและการบังคับคดีต่อผู้เช่าเป็นกระบวนที่ใช้เวลา บริษัทจัดการจะเปรียบเทียบกระบวนการดังกล่าวกับการไกล่เกลี่ย ซึ่งจะต้องมีการลดหนี้บางส่วน แต่จะได้รับชำระหนี้เร็วกว่าการดำเนินคดีต่อไปจนถึงที่สุด” กรรมการกล่าว
ก่อนหน้านี้ บลจ.ไอเอ็นจี เพิ่งถูกสำนักงานคณะกรรมการกำกับหลัก ทรัพย์และตลาดหลักทรัพย์ (ก.ล.ต.) ให้แก้ไขระบบการควบคุมภายใน หลังพบการปฏิบัติงานบกพร่องของกองทุนรวมอสังหาริมทรัพย์ ที ยู โดมเรสซิเดนท์เชียล คอมเพล็กซ์ (TUPF) เพื่อประโยชน์ของผู้ถือหน่วยลงทุนโดยรวม รวมทั้งยังสั่งให้ธนาคารนครหลวงไทย ในฐานะผู้ดูแลผลประโยชน์กองทุนฟ้องเรียกค่าสินไหมทดแทนความเสียหายจาก บลจ.ไอเอ็นจี ด้วย 
สำหรับผู้ถือหน่วยลงทุนรายใหญ่ของกองทุน TIF1 ณ วันที่ 8 เม.ย. 2553 มีธนาคารออมสิน ถือสูงสุด 55.56% รองลงมากองทุนสำรองเลี้ยงชีพสำหรับลูกจ้างประจำของส่วนราชการ ซึ่งจดทะเบียนแล้ว ถือ 4.94% นายปัญญา อมตะสินธุ์ 4.54% บริษัท ไอเอ็นจี ประกันชีวิต โดย บลจ.ไอเอ็นจี (ประเทศไทย) ถือ 1.89% นางธิดารัตน์ อรุณวิไลรัตน์ ถือ 1.50% เป็นต้น